Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: nyilvánosságáról szóló 1992. évi LXIII. törvény (a továbbiakban: Avtv.) 3. § (1) bekezdése szerinti személyes adat
Paragraph Index: 449

2. Az indítványozó által támadott házastársi nyilatkozat csak az önkéntesség vonatkozásban egyezik meg a jelölt nyilatkozatával, egyébként tartalmában, formájában, jogkövetkezményében eltér tőle. A házastársi nyilatkozatot az Nbtv. 3. számú mellékletének szövege alapján a házastársnak, az élettársnak és a közös háztartásban élő felnőtt korú hozzátartozónak (a továbbiakban együtt: házastárs) kell aláírnia. A házastársi nyilatkozat nyomtatványát az ellenőrzés kezdeményezője adja át a jelölt részére, és azt a jelölttől a házastárs által aláírva várja vissza. A házastársi nyilatkozat aláírójának nem kell személyes vagy különleges adatot magáról szolgáltatni, ez a jelölt kötelezettsége. A házastársi nyilatkozat aláírója nem a kezdeményezőtől, hanem a jelölttől kaphat tájékoztatást a szakvélemény tartalmáról. A házastársi nyilatkozat járulékos jellegéből következik, hogy a nemzetbiztonsági ellenőrzésnek a házastárs nem önálló „célszemélye”, hanem csupán mellékszereplője. A nemzetbiztonsági szolgálatok elsődlegesen nem az őt érintő adatokat vizsgálják, hanem a jelöltre vonatkozókat. Ugyanakkor nyilvánvaló következmény, hogy az ellenőrzés a házastársat is érinti, hiszen az ellenőrzés ideje alatt a jelölttel rendszeres érintkezésben áll, közös háztartásban élnek, közös vagyonuk van, így az ellenőrzést végzők nem tudják elkerülni azt, hogy a jelöltről való adatgyűjtés során ne jussanak hozzá a jelölttel rendszeres kapcsolatban állók adataihoz is. Az ellenőrzés során a nemzetbiztonsági szolgálatok nemcsak a közös háztartásban élők adataihoz jutnak hozzá — amit az indítványozó kifogásol —, hanem a jelölttel véletlenül vagy eseti jellegű kapcsolatba kerülő személyek adataihoz is. A nemzetbiztonsági szolgálatok az így birtokukba kerülő adatokat azonban csak a jelölt ellen- 2001/59. szám őrzéséhez használhatják fel, más célra nem. Az Nbtv. 43. §-a e tilalom alól csak két kivételt enged, amelyek azonban a nemzetbiztonsági szolgálatok feladatai között szerepelnek (Nbtv. 3—8. §). A jelölttel kapcsolatba került személyekről — a nemzetbiztonsági szolgálatok által — összegyűjtött adatok is államtitkot képeznek. A házastársi nyilatkozatnak a célja a tájékoztatás, annak érdekében, hogy ha a házastárs észleli az ellenőrzést végző nemzetbiztonsági szolgálatok munkáját, nyílt (pl. referens személyek meghallgatása) vagy titkos eszközekeinek használatát, akkor tudomása legyen arról, hogy ezt jogszerűen teszik. A házastársi nyilatkozat nem hozzájárulás az ellenőrzés elvégzéséhez, mert az ellenőrzés — elsődlegesen a jelölt által szolgáltatott adatok alapján — a jelölttel szemben folyik. A házastársi nyilatkozat megadásának vagy megtagadásának jogkövetkezménye nincs, sőt nem is lehet, mert jogkövetkezményre vonatkozó rendelkezést az Nbtv. nem tartalmaz. A házastársat érintő ellenőrzésnek a határideje megegyezik a jelöltre vonatkozó szabályokkal. Az Alkotmánybíróság már korábban megállapította, hogy „a törvényhozás valamely, az Alkotmány sérelmét nem jelentő hibáját általában jogalkalmazói jogszabály értelmezéssel kell feloldani, mert a jogalkalmazás hivatott eldönteni, hogy a konkrét jogviszonyokban az ellentétet (látszólagos ellentétet) hordozó rendelkezések közül melyik törvényhely alkalmazásával kell eljárni. Amennyiben pedig a jogszabályok értelmezésével, azok alkalmazásának mérlegelésével eredmény nem érhető el, az ellentét megszüntetése törvényhozási (jogalkotási) útra tartozik.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes